b'\n_START_ARTICLE_\nEino Tuompo (eversti)\n_START_PARAGRAPH_\nSulo Eino Alvar Tuompo (4. elokuuta 1902 Pornainen \xe2\x80\x93 8. hein\xc3\xa4kuuta 1979) oli Suomen Puolustusvoimien eversti, joka komensi sota-aikana useita ilmatorjuntayksik\xc3\xb6it\xc3\xa4.\n_START_SECTION_\nSotilasura\n_START_PARAGRAPH_\nTuompo oli Tornion suojeluskunnan j\xc3\xa4sen ja osallistui Tornion pataljoonan mukana sis\xc3\xa4llissotaan H\xc3\xa4meen ja Satakunnan rintamilla. H\xc3\xa4n osallistui Aunuksen retkelle vuonna 1919. Tuompo k\xc3\xa4vi Kadettikoulun 1920\xe2\x80\x931922, tykist\xc3\xb6n ampumakoulun 1923 sek\xc3\xa4 Sotakorkeakoulun 1936\xe2\x80\x931938. H\xc3\xa4n toimi Kentt\xc3\xa4tykist\xc3\xb6rykmentti 3:ssa ensin nuorempana upseerina vuosina 1923\xe2\x80\x931926 sek\xc3\xa4 patterin p\xc3\xa4\xc3\xa4llikk\xc3\xb6n\xc3\xa4 ja aliupseerikoulun johtajana 1926\xe2\x80\x931936. Tuompo oli Yleisesikunnan operatiivisen osaston toimistoesiupseeri 1938\xe2\x80\x931940._NEWLINE_Talvisodassa h\xc3\xa4n palveli p\xc3\xa4\xc3\xa4majan operatiivisella osastolla. H\xc3\xa4n johti Ilmatorjuntakoulua 1940\xe2\x80\x931941. Jatkosodassa Tuompo toimi Helsingin ilmatorjuntapiirin komentajana 1941 ja Aunuksen ryhm\xc3\xa4n esikunnassa ilmatorjunnan komentajana 1941\xe2\x80\x931944 ja Kannaksen armeijan esikunnassa 1944. Tuompo toimi Ilmatorjuntarykmentti 1:n komentajana 1944\xe2\x80\x931946. H\xc3\xa4n oli Ilmavoimien esikunnassa ilmatorjuntatykist\xc3\xb6n komentajana vuosina 1946\xe2\x80\x931956. Tuompo toimi Lounais-Suomen sotilasl\xc3\xa4\xc3\xa4nin komentaja 1956\xe2\x80\x931958 ja siirtyi pois palvelusta 1958. H\xc3\xa4n toimi Suomen V\xc3\xa4est\xc3\xb6nsuojeluj\xc3\xa4rjest\xc3\xb6n koulutusp\xc3\xa4\xc3\xa4llikk\xc3\xb6n\xc3\xa4 ja tiliosaston johtajana vuosina 1958\xe2\x80\x931964._NEWLINE_H\xc3\xa4nen vanhemmat veljens\xc3\xa4 olivat j\xc3\xa4\xc3\xa4k\xc3\xa4rikenraali ja pankinjohtaja Wiljo Einar Tuompo (1893\xe2\x80\x931957) ja my\xc3\xb6s Suomen Puolustusvoimien everstin\xc3\xa4 toiminut Yrj\xc3\xb6 Tuompo (1897\xe2\x80\x931964)._NEWLINE_Ylennykset: v\xc3\xa4nrikki 1922, luutnantti 1924, kapteeni 1928, majuri 1938, everstiluutnantti 1941, eversti 1944.\n_START_SECTION_\nHenkil\xc3\xb6historia\n_START_PARAGRAPH_\nTuompon puoliso oli kansakoulunopettaja Irja Lygia Stoore. Heid\xc3\xa4n pojastaan Harri Eino Albert Tuomposta (s. 1930) tuli l\xc3\xa4\xc3\xa4k\xc3\xa4ri.'